ཀླུ་སྒྲུབ་དགོངས་རྒྱན་དགེ་ཆོས་དགོངས་པ་རྫོགས་པའི་རྗེས་རྗེས་ནས་བཏོན་པ་ཞིག་རེད།གསུང་གི་ཆ་དུ་མ་ལ་ལྷད་ཞུགས་པའི་དོགས་པ་ཡང་ཆེན་པོ་ཡོད་རེད།དཔེ་མཚོན་ཡག་ཤོས་གཅིག་ནི།དགེ་ཆོས་དངོས་སློབ་རྒན་པོ་ཤེར་རྒྱམ་ཟེར་བས་བྲིས་པའི་དགེ་ཆོས་རྣམ་ཐར་དུ།དགེ་ཆོས་ཀྱིས།ཏྲེ་ཧོར་སྐྱོར་དཔོན་རིན་པོ་ཆེ་སྨོན་ལམ་དུ་དགེ་བཤེས་དམ་བཅའ་འཇོག་ཁར་བྲོས་འདུག་ཟེར།ཕ་བཟང་བུ་རེད།མིང་སྐམ་པོས་ཅི་ཕན།ཞེས་གསུངས་བྱུང་ཞེས་བྲིས་ཡོད་པ་རེད།ཤིན་ཏུ་རྫུན་ཆེན་པོ་རེད།གྲུབ་པའི་དབང་ཕྱུག་ཏྲེ་ཧོར་སྐྱོར་དཔོན་རིན་པོ་ཆེ་དགེ་བཤེས་དམ་བཅའ་བཞག་སྟེ་གདན་ས་གསུམ་གྱི་ནང་ནས་དགེ་བཤེས་ལྷ་རམས་ཨང་དང་པོ་བླངས་ཏེ་རྒྱུད་སྨད་ལའང་ཕེབས་པ་རེད།དེ་ནས་བྱ་བྲལ་ལ་ཕེབས་པ་རེད།འདི་གནའ་དེང་གི་གདན་སའི་གསར་བུ་ཡན་ཆད་ལའང་ཡོངས་སུ་གྲགས་པ་ཞིག་རེད།དགེ་ཆོས་དང་དམ་པ་ཁོང་གཉིས་མི་ཐོག་གཅིག་རེད།གཉིས་ཀ་གདན་ས་འབྲས་སྤུངས་ནས་རེད།ངོ་ཤེས་ཡང་རེད།དགེ་འདུན་ཆོས་འཕེལ་གྱིས་རྫུན་དེ་འདྲ་གསུང་རྒྱུ་རེད་དམ།གསུང་གི་མ་རེད།སློབ་མ་ངན་པས་བླ་མ་ཟོག་པོར་གཏོང་ཟེར་བ་འདི་འདྲ་ལ་ཟེར་རེད།མ་གསུངས་པ་དེ་གསུངས་རེད།མ་གནང་བ་དེ་གནང་རེད།ཅེས་བཤད་དེ་རྙོག་དྲ་སྣ་ཚོགས་བཟོས་པ་འདས་པའི་བྱུང་རབས་ལ་བལྟས་ནའང་ཆེས་མང་པོ་རེད།ད་ཀླུ་སྒྲུབ་དགོངས་རྒྱན་སྐོར་ཞོར་འཕྲོས་དེ་ཙམ་ཡིན།